# Guirionéeu ag er Religion/Chapistr 31

| ◄ Dougeance er bed, péhani e barra doh er péhour a hum gonvertissein. | En dougeance ag er bed e zou el liessan ur merche ag ur spered goann. | Ag er batiantæt ér poénieu.  ► |
Ur hoannedigueah vras é bout sclav de zougeance er bed, rac deviseu ér bed hag é jugemanteu e zou liessan hemb nerh, ne hellér quet mirèt doh-t-hai hag ind e change a zé de zé.
I. Deviseu ha jugemanteu er bed e zou hemb nerh, n’en dint meit conzeu péré e ya guet en ahuél, péré ne hellant quet gobér næz t’oh, muyoh eid en ahuél péhani e rid d’en Indr. Er péh e larér a han-oh hou lausq perpet er péh ma oh, peur pé pinhuiq, mad pé fal ; ne heliant quet hou rantein guel na falloh ; hui e zou er péh ma oh dirac Doué ha non pas quin ; n’en dé quet er bed, mæs hou cousciance e zeliet cheleuèt ar er poént-cé.
Deviseu er bed ne hellant quet gobér poén nameit quement èl ma câret. Mar jugér hou ç’œvreu, mar groér goab a han-oh, hui e hel en andur hemb larèt guir ; jamæs ne helleint larèt a han-oh quement èl e hellet andur guet-hai. David, péhani e saillé guet joé dirac en Arh a alliance, ne hum laqué quet calz é poén a zeviseu er bobl, hag e anduré a galon vad goapereah é voès. Lausquet de gonz ; groeit hou tevér, ha hui e vou é peah.
Mar cass er bed fal vrud ar hou ç’inour, laqueit hou confiance é Doué ; ean e houér a béguement a inour e hoès dobér eid é hloër ; mar d’oh fidel dehou, ean e gonzou aveid oh ; ean e zihuennou hou caus èl m’en doé dihuennet hani Mari-Madelén énep d’er pharisién ; meit ma larou d’oh èl d’er bénitandès courajus-cé, hou péhedeu e zou pardonnet, hui e hel bout é peah. Goarnet hou ç’inour dré ur vuhé santel ; hennéh-é er moyand, e lar sant Pierr, de chairrein bêg en dud amoêd ha dihentet. Mar douget téadeu er bed, e lar er Sperèd-Santel, hui e gouéhou ér péhèd, (p. 29.) ; mæs mar douget Doué, nitra ne vou capabl eid hou lacat de gol en hent mad.
Ne hellér quet hum hoarantein doh jugemanteu ha deviseu er bed ; ne vern penaus e hrehet, hui e vou temalet guet mar-a-unan ha martezé guet el lod muihan ; nag é vehoh-hui er santellan ag en dud, hui e gavou perpet tud énep t’oh ; sel gùellan ma rehet hou tevér, sel-mui a gassoni e vou doh-oh : hui e zeli bout ingorto a guement-cé. Conzet e zou bet énep de Jesus-Chrouist, dispriset é bet é vuhé santel ; n’en d’oh quet gùel eit hou mæstr : ne zeliet quet enta hum lacat calz é poén a jugemanteu er bed.
II. Jugemanteu er bed e zou trompus, en dud e change casi é peb momand. Hinihue ind e vou a du guet-n-oh, arhoah e veint én drespet t’oh. Ou haranté hag ou haz, ou respet hac hou yeinnion, peb-unan en dès é dro ; ag er memb bêg é ta en tuemdér hag en aneouit ; en hani hou mêl hinihue, hou técriou arhoah. Ur folleah-é enta hum lacat é poén a gaus d’er péh e larér a han-oh.
III. Jugemanteu en dud e zous faus ha trompus. Péguement a dud a vertu e zecriér hag e bass é sperèd mar-a-unan eit bout tud disprisabl, étal ma inourér torfæterion ? Péguement a dud abil ha lan a religion e zou sellet guet mar-a-unan èl tud diavis hag hemb squènd vad ? Péguement a sodèd, a zeviserion amoêd e zou sellet guet réral èl speredeu caër ? Péguement a hroagué parfæt, sourcius a zessàu erhat ou fameil, e demalér hag e gondannér étal ré e vêlér hag e sàuér forh ihuél, deustou m’en dint scan a bèn ha taulet d’er bed. Hum aviset diar quement-cé ag er bihan stad e zeliér gobér a zeviseu er bed, ha péh quer bras-é folleah en hani en douge.
Ne hum Iaquet quet enta é poén ag er stad vad, pé ag en disprisance e hrei en dud, ha hui e gavou er peah péhani ne vou jamæs treboulet. Lausquet-ind de chongeal, de zevis, de dærein. Mar dé pur hou cousciance, petra e hellant-ind gobér d’oh ? N’en d’on quet é poén, e lar sant Paul, petra e vou chonget a han-an, me housciance ne demal nitra d’ein, Doué hemb quin e zeli me jugein.
Laramb quént achihue : n’en dé quet ar zougeance er bed é teliamb réglein hun œvreu, mæs ar lézen Doué é hunan. Ramb scùir vad d’en ol, dihoallamb a scandalisein hanni, dougeamb Doué, ha disprisamb conzeu en dud. Jamæs n’hur hou na repos na santeleah mar cheleuamb doh er péh e larou er bed a hanamb, ha mar vennamb réglein hur buhé ar é lézen hag ar é santimanteu.
1° Me bourfittou a jugemanteu en dud ém hevér a pe gondanneint én-han un dra benac ha ne vou quet mad ; nezé me labourou eit dihoal doh er si-cé ; 2° mæs a pe ne glasquou er jugemanteu-cé meit m’en distroein ag er péh e zelian de Zoué, d’em housciance, d’em stad, ne hrein quet muyoh a gas a nehai eid ag en ahuél, péhani e rid d’en Indr. Men Doué, pardonnet t’ein er péhedeu e mès groeit én amzér passet eit pligein d’er bed, ha pligeèt guet-n-oh me hrihùat : ur volanté ferm e gueméran hinihue d’hobér brézel d’é fal gustumeu.